11 vas toe betogers weer gewelddadig raakŉ Betoging op die N4-snelweg buite Emalahleni (18 Augustus 2017). Foto: Verskaf Elf mense is in hegtenis geneem nadat ŉ vergadering tussen die gemeenskap van Kwa-Guqa in Vosman, buite Emalahleni (Witbank) in Mpumalanga, en die plaaslike owerhede gewelddadig geraak het. Maroela Media het vroeër berig die N4 in die gebied was Vrydag ure lank gesluit nadat woedende lede van die gemeenskap die snelweg met ŉ groot hoeveelheid steenkool en klippe versper het. Brig. Leonard Hlathi, woordvoerder van die polisie, het gesê die betogers het motors, vragmotors en busse wat in die gebied gery het met klippe bestook en eiendom beskadig. Hulle het daarna ŉ bus en ŉ motor op die snelweg aan die brand gesteek en verskeie winkels, wat deur buitelanders besit word, geplunder. ŉ Busbestuurder is tydens die betoging beseer en moes na ŉ hospitaal geneem word. “Die polisie kon Vrydag daarin slaag om die skare uitmekaar te jaag en die afgelope naweek is daar ŉ vergadering by die plaaslike stadion gereël om die gemeenskap se besware te bespreek. Die vergadering het egter gewelddadig geraak en die polisie moes ingryp om die skare uitmekaar te jaag en die regeringsafgevaardigdes na veiligheid te begelei,” het Hlathi gesê. Hy het gesê 11 mense is in hegtenis geneem in verband met die geweld in die gebied en nog inhegtenisnemings word verwag. Intussen is die N4 weer oopgestel en word die situasie gemonitor. Lt.genl. Mondli Zuma, die provinsiale polisiekommissaris in Mpumalanga, het die gewelddadige optrede van die gemeenskap veroordeel en gesê betogings en protesaksies moet binne die grense van die wet plaasvind. “Maak nie saak hoe ernstig jou besware is of hoe sterk jy oor die saak voel nie, jy het doodeenvoudig nie die reg om eiendom te vernietig nie, of dit nou die regering of ander mense se eiendom is,” het Zuma gesê. Hlathi het gesê die verdagtes sal binnekort in die Witbank-landdroshof verskyn.